ຜ-ຟຟລ ເຂົ້າຮ່ວມງານສຳມະນາພາຍໃຕ້ຫົວຂໍ້: ບາດກ້າວສູ່ຄວາມສຳເລັດຜ່ານຕະຫຼາດທຶນ
ວັນທີ 17 ພະຈິກ 2016, ທ່ານ ດຣ. ບຸນສະຫຼອງ ສຸດທິດາຣາ, ຮອງຜູ້ອຳນວຍການໃຫຍ່ສາຍການເງິນ, ຕາງໜ້າໃຫ້ ບໍລິສັດ ຜະລິດ-ໄຟຟ້າລາວ ມະຫາຊົນ ເຂົ້າຮ່ວມແລກປ່ຽນປະສົບການໃນຫົວຂໍ້: ການກຽມໂຕ ແລະ ຜົນປະໂຫຍດຂອງການຈົດທະບຽນໃນຕະຫຼາດຫຼັກຊັບ ໃນງານສຳມະນາ ພາຍໃຕ້ຫົວຂໍ້ ‘ບາດກ້າວສູ່ຄວາມສຳເລັດຂອງທຸລະກິດຜ່ານຕະຫຼາດທຶນ’ ຈັດໂດຍ: ສະພາການຄ້າ ແລະ ອຸດສາຫະກຳ ນະຄອນຫຼວງວຽງຈັນ ຮ່ວມກັບ ຕະຫຼາດຫຼັກຊັບລາວ, ທີ່ອາຄານຕະຫຼາດຫຼັກຊັບລາວ. ໂດຍມີຕາງໜ້າຈາກສຳນັກງານຄະນະກຳມະການຄຸ້ມຄອງຫຼັກຊັບ, ວິທະຍາກອນຈາກພາຍໃນ ແລະ ຕ່າງປະເທດ, ບັນດາຄະນະບໍລິຫານ ສຄນ.ນວ, ສະມາຊິກ ສຄນ.ນວ ແລະ ຜູ້ປະກອບການທຸລະກິດ ລວມທັງໝົດ 55 ພາກສ່ວນ. ຈຸດປະສົງຂອງການຈັດງານໃນຄັ້ງນີ້ແມ່ນໃຫ້ບັນດາຜູ້ປະກອບການທຸລະກິດໃນ ສປປ ລາວ ເຫັນໄດ້ເຖິງຄວາມສຳຄັນ ແລະ ຊ່ອງທາງໃໝ່ໃນການລະດົມທຶນ (ຫາແຫຼ່ງທຶນ) ເພື່ອຕໍ່ຍອດຄວາມສຳເລັດຂອງທຸລະກິດຕົນໃຫ້ສູງເດັ່ນຂື້ນໃນພາກພື້ນ ແລະ ກ້າວໄປສູ່ການເປັນທີ່ຮັບຮູ້ ແລະ ຖືກຍອມຮັບໃນເວທີສາກົນ.
ພະລັງງານທີ່ຍືນຍົງສຳລັບຊາດ